VLADA REPUBLIKE HRVATSKE



Zagreb, 30. lipnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Protokola uz Sjevernoatlantski ugovor o pristupanju Kraljevine Švedske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/1996), Vlada Republike Hrvatske je na sjednici održanoj \_\_\_\_\_\_\_ 2022. godine donijela

**ODLUKU**

**o pokretanju postupka za sklapanje**

**Protokola uz Sjevernoatlantski ugovor o pristupanju Kraljevine Švedske**

**I.**

Na temelju članka 139. Ustava Republike Hrvatske (Narodne novine, broj 85/2010 - pročišćeni tekst i 5/2014 - Odluka Ustavnog suda Republike Hrvatske) pokreće se postupak za sklapanje Protokola uz Sjevernoatlantski ugovor o pristupanju Kraljevine Švedske (u daljnjem tekstu: Protokol).

**II.**

Organizacija Sjevernoatlantskog ugovora (u daljnjem tekstu: NATO) predstavlja savez 30 država iz Europe i Sjeverne Amerike koje su se obvezale da će ispunjavati odrednice Sjevernoatlantskog ugovora, sastavljenog u Washingtonu 4. travnja 1949. (Narodne novine - Međunarodni ugovori, broj 3/2009). U skladu sa Sjevernoatlantskim ugovorom, osnovna zadaća NATO-a jest očuvati mir i sigurnost političkim i vojnim putem u državama članicama. NATO čuva zajedničke vrijednosti saveznica - demokraciju, slobodu pojedinca, vladavinu zakona i mirno rješavanje sukoba - te promiče ove vrijednosti širom euroatlantskog područja. Republika Hrvatska članica je NATO-a od 1. travnja 2009. godine, te u tome smislu svoje članstvo u NATO-u promatra kao trajno jamstvo vlastite sigurnosti. Nastavak proširenja NATO-a jača sigurnost transatlantskog prostora i Europe, šireći savezničko područje dijeljenih vrijednosti. Republika Hrvatska, u okviru NATO-a, podržava njegovo proširenje, jer time izravno jača i vlastitu sigurnost. U tome pogledu, Republika Hrvatska podržava i članstvo Kraljevine Švedske u NATO-u, s obzirom da to izravno doprinosi jačanju hrvatske i europske sigurnosti.

**III.**

Člankom 10. Sjevernoatlantskog ugovora propisano je da stranke mogu, jednoglasnom odlukom, pozvati bilo koju drugu europsku državu, koja je u mogućnosti promicati načela tog Ugovora i pridonositi sigurnosti sjevernoatlantskog područja, da pristupi tom Ugovoru. Svaka tako pozvana država može postati strankom Sjevernoatlantskog ugovora polaganjem svoje isprave o pristupu kod Vlade Sjedinjenih Američkih Država.

Uzimajući u obzir odredbu članka 10. Sjevernoatlantskog ugovora, sklapanje Protokola predlaže se s ciljem stvaranja formalno-pravnih pretpostavki za upućivanje, po stupanju Protokola na snagu, poziva Kraljevini Švedskoj da pristupi Sjevernoatlantskom ugovoru i postane članicom NATO-a.

**IV.**

Prihvaća se Nacrt Protokola, kako je odobren od strane Sjevernoatlantskog vijeća, kao osnova za potpisivanje.

Nacrt Protokola iz stavka 1. ove točke, sastavni je dio ove Odluke.

**V.**

Ovlašćuje se izvanredni i opunomoćeni veleposlanik Republike Hrvatske u svojstvu šefa Stalnog predstavništva Republike Hrvatske pri Organizaciji Sjevernoatlantskog ugovora, sa sjedištem u Bruxellesu da, u ime Republike Hrvatske, potpiše Protokol.

**VI.**

Izvršavanje Protokola ne zahtijeva dodatna financijska sredstva iz Državnog proračuna Republike Hrvatske.

**VII.**

Protokol ne zahtijeva donošenje novih ili izmjenu postojećih zakona, ali podliježe potvrđivanju po članku 18. Zakona o sklapanju i izvršavanju međunarodnih ugovora.

Klasa:

Urbroj:

Zagreb, \_\_\_\_\_\_\_\_\_ 2022.

PREDSJEDNIK

mr. sc. Andrej Plenković, v.r.

**OBRAZLOŽENJE**

Organizacija Sjevernoatlantskog ugovora (u daljnjem tekstu: NATO) predstavlja savez 30 država iz Europe i Sjeverne Amerike koje su se obvezale da će ispunjavati odrednice Sjevernoatlantskog ugovora, sastavljenog u Washingtonu 4. travnja 1949. (Narodne novine - Međunarodni ugovori, broj 3/2009). U skladu sa Sjevernoatlantskim ugovorom, osnovna zadaća NATO-a jest očuvati mir i sigurnost političkim i vojnim putem u državama članicama. NATO čuva zajedničke vrijednosti saveznica - demokraciju, slobodu pojedinca, vladavinu zakona i mirno rješavanje sukoba - te promiče ove vrijednosti širom euroatlantskog područja.

Republika Hrvatska članica je NATO-a od 1. travnja 2009., te u tome smislu svoje članstvo u NATO-u promatra kao trajno jamstvo vlastite sigurnosti.

Nastavak proširenja NATO-a jača sigurnost transatlantskog prostora i Europe, šireći savezničko područje dijeljenih vrijednosti. Republika Hrvatska, u okviru NATO-a, podržava njegovo proširenje, jer time izravno jača i vlastitu sigurnost. U tome pogledu, Republika Hrvatska podržava i članstvo Kraljevine Švedske u NATO-u, s obzirom da to izravno doprinosi jačanju hrvatske i europske sigurnosti. Štoviše, tadašnji ministar vanjskih poslova Republike Hrvatske Gordan Jandroković dopisom glavnom tajniku NATO-a Jaap de Hoop Schefferu 20. lipnja 2008. obvezao se pridržavati politike Otvorenih vrata za primanje novih članica, kako je to definirano u članku 10. Washingtonskog sporazuma.

Glavne točke Odluke Vlade RH o pokretanju postupka za sklapanje Protokola uz Sjevernoatlantski ugovor o pristupanju Kraljevine Švedske su slijedeće:

**Točkom I.** Odluke utvrđuje se ustavna osnova za pokretanje postupka za sklapanje Protokola o pristupanju Kraljevine Švedske Sjevernoatlantskom ugovoru.

**Točkom II.** Odluke daje se ocjena dosadašnjih odnosa s NATO-om i kontekst sklapanja Protokola.

**Točkom III.** Odluke navode se razlozi zbog kojih se predlaže sklapanje Protokola.

**Točkom IV.** Odluke prihvaća se nacrt teksta Protokola kako je odobren od strane Sjevernoatlantskog vijeća, te se utvrđuje da je isti njezin sastavni dio.

**Točkom V.** Odluke utvrđuje se da će Protokol, u ime Republike Hrvatske, potpisati izvanredni i opunomoćeni veleposlanik Republike Hrvatske u svojstvu šefa Stalnog predstavništva Republike Hrvatske pri Organizaciji Sjevernoatlantskog ugovora, sa sjedištem u Bruxellesu.

**Točkom VI.** Odluke utvrđuje da izvršavanje Protokola ne zahtijeva dodatna financijska sredstva iz Državnog proračuna Republike Hrvatske.

**Točkom VII.** Odluke utvrđuje se da Protokol ne zahtijeva izmjenu i dopunu postojećih zakona, te ustvrđuje da isti podliježe potvrđivanju u skladu s člankom 140. stavkom 1. Ustava Republike Hrvatske (Narodne novine, br. 85/2010 - pročišćeni tekst i 5/2014 - Odluka Ustavnog suda Republike Hrvatske) i člankom 18. Zakona o sklapanju i izvršavanju međunarodnih ugovora (Narodne novine, broj 28/1996).